Document ID: 32009R1241

32009R1241
L 332/54
SLUŽBENI LIST EUROPSKE UNIJE
UREDBA KOMISIJE (EU) br. 1241/2009
od 16. prosinca 2009.
o nastavljanju i ažuriranju opsega prethodnog nadzora uvoza određenih proizvoda od željeza ili čelika podrijetlom iz određenih trećih zemalja
EUROPSKA KOMISIJA,
uzimajući u obzir Ugovor o Europskoj uniji i Ugovor o funkcioniranju Europske unije,
uzimajući u obzir Uredbu Vijeća (EZ) br. 260/2009 od 26. veljače 2009. o zajedničkim pravilima za uvoz (1), a posebno njezin članak 11.,
uzimajući u obzir Uredbu Vijeća (EZ) br. 625/2009 od 7. srpnja 2009. o zajedničkim pravilima za uvoz iz određenih trećih zemalja (2), a posebno njezin članak 9.,
nakon savjetovanja sa Savjetodavnim odborom,
budući da:
(1)
Komisija je Uredbom (EZ) br. 76/2002 (3) uvela prethodni nadzor Zajednice nad uvozom određenih proizvoda od željeza i čelika podrijetlom iz trećih zemalja.
(2)
Statistika Unije o vanjskoj trgovini nije dostupna za razdoblja utvrđena Uredbom Komisije (EZ) br. 1917/2000 (4).
(3)
Iako se stanje promijenilo od uvođenja nadzora 2002., razvoj događaja na svjetskom tržištu čelika i dalje zahtjeva pouzdan i brz informacijski sustav o budućem uvozu Unije.
(4)
Ispitana su kretanja uvoza proizvoda koji su trenutačno obuhvaćeni nadzorom, kao i plosnatih proizvoda od nehrđajućeg čelika te velikih varenih cijevi, koji trenutačno nisu u sustavu nadzora. Smatralo se potrebnim ispitati kretanja tih dodatnih proizvoda s obzirom na činjenicu da predstavljaju proizvode s najviše dodane vrijednosti na tržištu.
(5)
Posljednjih se godina, između 2005. i 2008., uvoz tih proizvoda od čelika u EU značajno povećao (za 40 %) u apsolutnom smislu. Iako se uvoz krajem 2008. počeo smanjivati, samo je slijedio pad potražnje te je, u odnosu na potrošnju, ostao značajan.
(6)
Kapaciteti proizvodnje čelika u svijetu su se povećali između 2006. i 2008. te se očekuje da će nastaviti rasti do 2010. Dvoznamenkasti rast kapaciteta u sljedeće 2 godine očekuje se u različitim regijama, a posebno u Kini, Indiji, Brazilu i na Bliskom istoku. Kina, najvažnija zemlja u kontekstu sve većeg kapaciteta, danas predstavlja oko 40 % kapaciteta proizvodnje sirovog čelika u svijetu i njezin kapacitet je otprilike tri puta veći od godišnje potrošnje čelika u EU-u.
(7)
S obzirom na činjenicu da je EU važno tržište čelika u smislu veličine i cijene, posebno u kontekstu jake valute, vjerojatno je da će se cjelokupan višak kapaciteta čelika preusmjeriti na EU kada se tržište oporavi i potražnja na tržištu Unije poboljša. Za usporedbu, pristup tržištima trećih zemalja se smanjio u različitoj mjeri, jer su zemlje u nekoliko zemljopisnih područja (kao što su Sjeverna i Južna Amerika, Azija, Bliski istok) poduzele mjere za zaštitu ili potporu svojoj industriji čelika. Te su mjere bile u različitim oblicima, uključujući povećanje carina, zahtjeve za dozvolama, zahtjeve u pogledu nabave od lokalnih proizvođača i odnose se na tržišta sa značajnim udjelom svjetske potrošnje.
(8)
Proizvodnja sirovog čelika i plosnatih proizvoda od nehrđajućeg čelika u EU-u dosegla je najvišu razinu 2007., odnosno 2006., a zatim se počela smanjivati 2008. U prvoj polovici 2008. došlo je do smanjenja od 43,2 % u usporedbi s prvom polovicom 2008., za razliku od smanjenja svjetske proizvodnje čelika od 22,4 % tijekom istog razdoblja. Kriza je utjecala na sve zemlje s najvećom proizvodnjom čelika u EU-u te su, kao odgovor na to, proizvođači čelika smanjili broj dana proizvodnje i tako povećali neiskorišteni kapacitet.
(9)
Svi su proizvođači značajno smanjili razinu zaposlenosti. Oko 40 % radne snage u sektoru čelika u EU-u je u lipnju 2009. bilo pogođeno gospodarskom krizom u obliku stalnih ili privremenih otkaza i rada sa skraćenim radnim vremenom.
(10)
Na temelju nedavnih kretanja uvoza proizvoda od čelika, trenutačnog nestabilnog stanja industrije EU-a, nastavka slabe potražnje na tržištu EU-a i vjerojatnosti da će se trenutačni i budući višak kapaciteta preusmjeriti na EU ako se potražnja oporavi, može se smatrati da postoji prijetnja nanošenja štete proizvođačima iz Unije prema članku 11. Uredbe (EZ) br. 260/2009.
(11)
Zato je u interesu Unije da uvoz određenih proizvoda od čelika i dalje podliježe prethodnom nadzoru kako bi se osigurali iscrpni statistički podaci koji omogućuju brzu analizu kretanja uvoza. Brzo dostupni podaci o trgovini potrebni su za rješavanje osjetljivosti europskog tržišta čelika prema naglim promjenama na svjetskim tržištima čelika. To je posebno važno u ovoj krizi obilježenoj nesigurnostima u pogledu mogućeg strukturnog oporavka potražnje te stvarne koristi industrije EU-a od toga.
(12)
Nadalje, s obzirom na razvoj događaja na tržištu plosnatih proizvoda od nehrđajućeg čelika i velikih varenih cijevi i stanja dotičnih industrija te s obzirom na to da slični sustavi praćenja uvoza čelika uključuju te proizvode, primjereno je u opseg tog sustava uključiti proizvode navedene u Prilogu I.
(13)
Uzimajući u obzir gore navedeni razvoj događaja te činjenicu da su druge velike zemlje proizvođači čelika, kao što su Kanada i Sjedinjene Američke Države, nedavno odlučile produljiti primjenu svojih sličnih sustava za praćenje uvoza čelika (produljeno do 31. kolovoza 2011., odnosno 21. ožujka 2013.), primjereno je nastaviti koristiti taj sustav do 31. prosinca 2012.
(14)
Kako bi se nepotrebna ograničenja smanjila na najmanju moguću mjeru i kako se ne bi pretjerano ometale aktivnosti trgovačkih društava u blizini granica, neto masa uvoza izuzetog od primjene ove Uredbe ostaje na 2 500 kilograma,
DONIJELA JE OVU UREDBU:
Članak 1.
Uredba (EZ) br. 76/2002 mijenja se kako slijedi:
1.
opseg prethodnog nadzora proširuje se na proizvode navedene u Prilogu I.;
2.
u članku 6. se briše „31. prosinca 2009.” i zamjenjuje s „31. prosinca 2012.”;
3.
popis nadležnih nacionalnih tijela zamjenjuje se popisom u Prilogu II.
Članak 2.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. prosinca 2009.

Labels: 1
3
5